Virolainen yrittäjä myi alkoholijuomia internetissä ja kuljetti niitä kotiin suomalaisille asiakkaille.

Virolainen yrittäjä myi alkoholijuomia internetissä ja kuljetti niitä kotiin suomalaisille asiakkaille. Anna Eksymä / Yle

Helsingin hovioikeus on aamulla antanut tuomion ns. Alkotaxi-asiassa. Hovioikeus hylkäsi syytteen alkoholirikoksesta osittain ja alensi käräjäoikeuden aiemmin määräämää rangaistusta kahdella kuukaudella. Käräjäoikeus oli tuominnut vastaajan kahdeksan kuukauden vankeusrangaistukseen törkeästä veropetoksesta ja alkoholirikoksesta.

Asiassa oli kysymys virolaisen yrittäjän harjoittamasta liiketoiminnasta, jossa hän myi vuonna 2009 alkoholijuomia internetissä www.alkotaxi.eu (siirryt toiseen palveluun) -sivustolla ja kuljetti niitä kotiin suomalaisille asiakkaille. Yrittäjä oli laiminlyönyt valmiste- ja juomapakkausverojen maksamisen eikä hänellä ollut alkoholilain tarkoittamaa lupaa alkoholijuomien myyntiin Suomessa.

Mietojen alkoholijuomien osalta hovioikeus katsoi, että mm. myyntiin liittyvä valvonta voidaan toteuttaa muullakin tehokkaalla ja vähemmän unionin sisäistä kauppaa rajoittavalla tavalla kuin rajoittamalla mietojen alkoholijuomien myynti vain Suomessa sijaitsevaan kiinteään myyntipaikkaan.

Hovioikeuden lopputulos oli se, että alkoholilain tulkittiin sisältävän EU-oikeuden vastaisia säännöksiä eikä vastaajaa näin ollen voitu tuomita rangaistukseen mietojen alkoholijuomien maahantuonnista ja kotiinkuljettamisesta suomalaisille kuluttajille.

Törkeän veropetoksen osalta hovioikeus ei muuttanut käräjäoikeuden ratkaisua. Vastaajan katsottiin olleen joka tapauksessa velvollinen maksamaan valmiste- ja juomapakkausverot Suomeen.

Vastaaja vetosi valituksessaan hovioikeudelle mm. siihen, että suomalainen juomapakkausverosääntely (ns. pullopanttijärjestelmä) ja alkoholilainsäädännöstä johtuva alkoholijuomien kotiinkuljetuskielto olivat muita EU-kansalaisia syrjiviä ja näin ollen EU-oikeuden vastaisia.